Boeing P-8 Poseidon este o aeronavă americană de patrulare și recunoaștere maritimă dezvoltată și produsă de Boeing Defence, Space & Security și derivată din modelul civil Boeing 737-800. Aeronava a fost dezvoltată pentru Marina Statelor Unite (USN), conform informațiilor de pe Wikipedia
P-8 este operat de Marina Statelor Unite, Marina Indiei, Royal Australian Air Force, Royal Air Force a Regatului Unit, Royal Norwegian Air Force și Royal New Zealand Air Force. De asemenea, a fost comandat de Marina Republicii Coreea și Marina Germană.
În mai 2022, un avion american de patrulare antisubmarin de tip P-8A Poseidon a îndeplinit misiuni de tip ISR (Intelligence, Surveillance, Reconnaissance) în zona Mării Negre, conform Defense România.
Conform relatărilor de la acea vreme, aeronava Boeing P-8A Poseidon aparținând Forțelor Navale americane a decolat de la Baza Aeriană Sigonella de pe Insula Sicilia (Italia). Avionul de patrulare antisubmarin, cu numărul de înregistrare P-8 NOREG, a evoluat în spațiile aeriene ale Bulgariei și României, ieșind și deasupra Mării Negre, în apele teritoriale românești. Acesta a efectuat mai multe treceri în apropiere de Tulcea și în zona Deltei Dunării. Aeronava a evoluat la o altitudine de aproximativ 6.100 de metri, cu o viteză de circa 640 de kilometri pe oră.
Probabil, avionul american a supravegheat zona operațională a Flotei ruse din Marea Neagră, situată la nord-vest de Sevastopol, și partea de nord-vest a acvatoriului Mării Negre. Scopul ar putea fi legat de o încercare de a înțelege intențiile flotei ruse în această zonă.